**HÚSVÉTI TOJÁSOK HELYETT GÓLOK A KOSÁRBAN!**

Csapatunk a REAC Futball csapata a BLSZ I. osztályában a 43. számú Építők csapatával mérte össze erejét. Múlt héten a Gázgyár csapata ellen csak döntetlent értünk el. Aktuális vetélytársunk a mérkőzés előtt az 5. helyen állt a tabellán. Tudomásul kellett vennünk főleg a múlt heti eredmény után, hogy bizony nincs könnyű mérkőzés. Ezért megpróbáltunk a héten olyan edzésmunkát végezni, hogy kiküszöbölhessük a múlt heti csorbát. Felkészülésünk továbbra sem volt zavar mentes, tovább nőtt betegeink, sérültjeink száma. Látható az is, hogy most már rendszeresen nem tudunk az ideálisnak vélt összeállításban pályára lépni, amit edzőnk eltervezett. Húsvét szombatján idegenben a Vasas műfüves pályáján játszottuk le meccsünket. A természet azonban gondoskodott arról is, hogy a húsvéti népszokás a locsolkodás meglegyen hétfő helyett szombaton. Szakadt az eső, bőrig áztunk. Meg kell említenem és megköszönni a hölgy nézők kitartó szurkolását a szakadó eső ellenére is, de gondolom ők már teszteltek a hétfői locsolkodásra. Nézzük mi is történt a mérkőzésen. Csapatunk vadonatúj felszerelésben lépett pályára és reméltük, hogy az új felszerelésben meg is születik az első győzelmünk. A 9. percben sokat is tettünk ezért. Kasza Dani a 16-on belül kapott egy labdát, amelyet átvett és az ellenfél hátvédje hátulról átlökte a játékszer felett, így a játékvezető jogosan ítélt 11-est. A büntetőt Kiss Tomi csapatkapitányunk magabiztosan gólra váltotta. 1:0. Aztán sokáig semmi. Ellenfelünk gyakorlatilag egyáltalán nem jutott el kapunkig, nem volt helyzetük mi pedig a cudar időjárásban nem igazán tudtunk kialakítani a mezőnyfölényünk ellenére igazi gólhelyzetet. Már úgy gondoltuk, hogy a félidő 1: 0 lesz, de a 45. percben megszereztük a második gólunkat. Horváth Levi a középkörből hosszú meredek lapos passzt küldött előre Kasza Dani irányába, de a laszti megcsúszott a vizes füvön és igy lett jó Kutai Daninak, aki jobboldalról a védőjét megelőzve a kaputól 17 méterre átvette a labdát. A bőrgolyót bevezette az ellenfél 16-án belülre majd a 11-es pont környékéről laposan a kapu közepébe helyezett. Újrakezdésre már nem is maradt idő, így 2:0 vezetésnél vonultunk be az öltözőbe. Mi csak áztunk-áztunk, alig vártuk, hogy elkezdődjön a második félidő. A térfélcsere után a játék képe nem változott, mi támadtunk, igaz néha körülményesen, ellenfelünk pedig védekezett. Kialakítottunk 4-5 lehetőséget, de sajnos gólt nem sikerült elérnünk. A győzelmünk egyáltalán nem forgott veszélyben mivel az Építők mindössze egy helyzetet tudott kialakítani, de azért jellemző a találkozóra, hogy kapusunknak egy lövést sem kellett védeni az egész mérkőzés során. Magabiztos győzelem volt még akkor is, hogyha nem rendeztünk gólparádét. Azonban a mérkőzés képe alapján az is láthatóvá vált, hogy ellenfelünk masszív csapat és nem véletlenül áll az 5. helyen a bajnokságban. A versenyfutás azonban folytatódik, legnagyobb vetélytársunk az Újpest csapata is nyert, így a következő hazai mérkőzésünk szombaton a Pestszentimre ellen is meghatározó lesz. Természetesen, mint minden alkalommal leírom most is, mást nem is várunk csapatunktól, mint a győzelem.

A következő hazai mérkőzésünkre várjuk Kedves Szurkolóinkat.

Kellemes Húsvéti Ünnepeket!

HAJRÁ REAC!

Kiss István György